[{"text_idx": "#000002", "text": "Yma, mae un o arweinwyr Cristnogol mwyaf blaenllaw Cymru yn rhannu ei farn gyda Cymru Fyw, yn yr ail o'r gyfres 'Cymru 2016' sy'n rhedeg drwy gydol mis Ionawr, ac yn trafod crefydd heddiw:"}, {"text_idx": "#000003", "text": "Mae gennym ni ddau ddiwylliant Cristnogol sydd gyfochrog a\u0302'i gilydd. Yr elfen draddodiadol sy'n cael cefnogaeth y bobl hy\u0302n, a'r ochr fwy newydd sy'n ennyn diddordeb y bobl ifanc."}, {"text_idx": "#000004", "text": "Lle mae'r syniad o enwadaeth a thraddodiad yn bwysig i'r bobl hy\u0302n, yr hyn sy'n bwysig i bobl ifanc ydi sylwedd y ffydd ei hun. Dyma ydy'r her - trio gofalu am y diwylliant hy\u0302n, gan gynnwys yr holl adeiladau 'ma sydd wedi gwagio, ac wedyn yr ochr arall fwy ifanc, fwy bywiog. Dydi hi ddim bob amser yn hawdd cadw'r cydbwysedd yna."}, {"text_idx": "#000006", "text": "Yn y gorffennol, mae'n capeli ni wedi colli cysylltiad efo'u cymunedau. Maen nhw'n bodoli yn y gymuned, ond dydi pobl ddim yn gwybod be' sy'n mynd ymlaen yn y capel, ac yn fras, dydi pobl yn y capel ddim yn cymryd diddordeb mewn be' sy'n digwydd yn y gymuned, felly maen nhw wedi gwahanu."}, {"text_idx": "#000007", "text": "Disgrifiad o\u2019r llun, Cafodd y gwasanaeth olaf ei chynnal yng Nghapel Siloh yn Abertawe ar 10 Ionawr 2016. Dim ond chwech o aelodau oedd gan yr eglwys."}, {"text_idx": "#000008", "text": "Be' mae eglwysi yn sylweddoli rw\u0302an ydy bod hynny'n gamgymeriad a bod rhaid cymryd diddordeb yn y gymuned a dangos sut maen nhw'n gallu ffitio mewn, be' allen nhw ei gynnig."}, {"text_idx": "#000009", "text": "Mae gweinidogion yn d'eud fod mwy o bobl wedi bod mewn gwasanaethau dros y Nadolig a'r flwyddyn newydd yma nag ers blynyddoedd. Ma' hynny'n annisgwyl i fi."}, {"text_idx": "#000011", "text": "Y broblem fawr sy' gennym ni, efo'r holl adeiladau 'ma, y capeli, ydy eu bod nhw'n rhy ddrud i'w cadw. Mae'r rheiny rw\u0302an fel baich i bobl y capeli. Chawn ni ddim newid llechan ar y to heb scaffolding. Felly hyd yn oed os yda ni'n gweld capeli yn cau, mae'n bwysig fod diddordeb ysbrydol dal mewn pobl."}, {"text_idx": "#000014", "text": "'Da ni 'no\u0302l yn y sefyllfa lle mae ganddoch chi glystyrau o bobl sy'n fawr eu dylanwad ac sy'n gallu gwneud i betha' ofnadwy ddigwydd, ac mae'n digwydd rw\u0302an mewn Mwslemiaeth lle oedd o'n digwydd unwaith mewn Cristnogaeth. Mae'n affwysol o drist."}, {"text_idx": "#000016", "text": "Maen nhw'n trio'n perswadio ni fod crefydd yn rhywbeth preifat, personol, 'dach chi fod i gadw i chi'ch hun a ddyla' chi ddim ei godi fo mewn sgwrs efo neb, ac os ydych chi, mi ydych chi'n ymddangos yn od."}, {"text_idx": "#000019", "text": "'Da ni ddim yn gwahaniaethu rhwng pobl ar sail crefydd. Mae'r ffoaduriaid mewn angen, mae'n rhaid i ni eu helpu nhw am eu bod nhw'n bobl. Mae'n rhaid i'n llywodraeth ni 'neud llawer iawn mwy."}, {"text_idx": "#000021", "text": "Be 'da ni angen 'neud ydi cynnal ein tystiolaeth yn fywiog, a dangos be' sy'n dda mewn Cristnogaeth - heddychiaeth yn hytrach na gwrthdaro a phwyso ar arweinyddion i beidio gneud arian yn gynta' achos dyna ydi'r farchnad arfau - dim byd i 'neud efo be' sy'n iawn neu'n anghywir."}, {"text_idx": "#000023", "text": "Os ydy crefydd wedi dod yn broblem yn y byd, mae crefydd yn rhan o'r ateb. Ma' hynny'n bwysig i sylweddoli."}, {"text_idx": "#000026", "text": "'Da ni'n dal i ganu emynau'r ddeunawfed ganrif. Does 'na'm byd o'i le efo'r rheiny, maen nhw'n hardd a dwi'n licio nhw fy hun, ond mae isio i ni greu ein caneuon ein hunain. Mae isio i ni ddysgu i fynegi ein Cristnogaeth mewn iaith ddeniadol i bobl a pheidio bod yn swil, peidio bod yn negyddol."}, {"text_idx": "#000027", "text": "Mae llai na deg y cant ohonom ni yn addoli'n rheolaidd. Mae cyflwr Cymru'n waeth na Lloegr, a dwi'n meddwl bod ni'n waeth na'r Alban hefyd."}, {"text_idx": "#000028", "text": "Mae 'na wreiddiau hanesyddol iddo fo ond y prif beth ydi ein bod ni wedi colli cysylltiad efo'n cymunedau. Unwaith mae aelodau capeli yn cymryd diddordeb yn eu cymuned, mae'r gymuned yn cymryd diddordeb ynddyn nhw - mae'n gweithio dwy ffordd."}, {"text_idx": "#000029", "text": "Disgrifiad o\u2019r llun, Ydy hi'n bosib denu addolwyr ifanc i lenwi seddi gweigion ein capeli?"}, {"text_idx": "#000031", "text": "Ella 'neith pobl eraill ddim cytuno efo popeth rydan ni yn ei gredu, ond nid dyna'r pwynt. Y pwynt ydy ein bod ni wedi cydweithio efo pobl eraill am fod 'na angen. A than 'neith eglwysi ddechrau meddwl fel'na, maen nhw'n mynd i gario 'mlaen i fynd yn wannach ac yn wannach."}, {"text_idx": "#000044", "text": "Hanner canrif o werthu cig yn Llanrug"}, {"text_idx": "#000048", "text": "Ateb y Galw: Efa Lois"}]